google/wiki40b huggingface dataset:
Molübdeen

Kasutamine

Umbes 25% toodetud molübdeenist läheb roostevaba terase tootmiseks, umbes 25% määrdeainete tootmiseks ja umbes 50% muuks otstarbeks, peamiselt mitmesuguste rauasulamite tootmiseks.
Boris Lukats

Boris Lukats (25. juuli 1907 Tartumaa – 21. veebruar 1996 Põlva) oli eesti graafik ja pedagoog.

Elulugu

Lukats õppis 1917–1923 Tallinna poeglastegümnaasiumis, kõrgema hariduse omandas nii Tartu Ülikooli füüsika-matemaatika teaduskonnas (1925–1928) kui ka 1928–1936 vaheaegadega Pallase Kunstikoolis. 1941. aastal mobiliseeriti Lukats Punaarmeesse. Töötas mitmetel kultuurivaldkonna ametikohtadel enne ja pärast sõda. Osales Eesti Nõukogude Kunstnike Liidu loomisel Jaroslavlis 1943, aastatel 1947–1950 oli ka liidu esimees.

Looming

Boris Lukatsi graafikas on tajutav Richard Sagritsa graafikaloomingu mõju (nt teostes "Puuslik", "Ristimine"). Viljeles ka guašši. Osales Jaroslavli kunstnike kollektiivis Jüriöö ülestõusu ainelise mapi loomises.
Anja Pärson

Anja Sofia Tess Pärson (sündinud 25. aprillil 1981 Umeås) on Rootsi mäesuusataja, olümpiavõitja ja seitsmekordne maailmameister. 
Pärson võitis 2002. aasta olümpiamängudel Salt Lake Citys hõbemedali suurslaalomis ja pronksi slaalomis. 2004. ja 2005. aastal võitis ta maailmakarikavõistlustel üldkarika. Viimase karika võit tuli ainult kolme enampunktiga Janica Kostelići ees.                                                            
Pärson võttis esimest korda maailma karikavõistluste etapist osa 1998. aasta kevadel Crans-Montanas suurslaalomis, kus ta jäi 25. kohale. Tema esimene poodiumikoht tuli 3. detsembril 1998 USA-s Mammoth Mountainis, kui ta võitis slaalomi. 2005–2006 hooaja lõpuks oli Pärsonil 34 etapivõitu ja 70 poodiumikohta. Karjääri alguses hea tehnilise mäesuusatajana edu saavutanud Pärson võitis esimest korda ülisuurslaalomi 2005. aasta märtsis ja kiirlaskumise jaanuaris 2006.
2006. aasta olümpiamängudel Torinos võitis Pärson kuldmedali slaalomis ja oli kolmas kiirlaskumises ja Alpi kahevõistluses. Maailmameistrivõistlustelt on tal ette näidata seitse kuldmedalit: 2001 slaalomis, 2003 ja 2005 suurslaalomis, 2005 ja 2007 ülisuurslaalomis ning 2007 Alpi kahevõistluses ja kiirlaskumises. 2007. aastal tuli temast esimene mäesuusataja, kes on maailmameistrivõistlustel võitnud kõigil viiel alal (slaalomis, suurslaalomis, ülisuurslaalomis, kiirlaskumises ja Alpi kahevõistluses) kuldmedali.
Pärsoni tõi mäesuusatamise juurde tema isa Anders, kes on ka tema treeneriks. Pärson on 170 cm pikk ja kaalub 81 kg. Tema klubi on Tärnabys tegutsev Fjällvinden, sama klubi liikmed on ka Ingemar Stenmark ja Stig Strand. Anja Pärson elab Monacos.
2007. aasta heade sportlike tulemuste eest tunnistati Anja Pärson Rootsi aasta naissportlaseks. Parimaks treeneriks tunnistati tema isa Anders Pärson.
Alexandre Dumas noorem

Alexandre Dumas noorem (27. juuli 1824 Pariis, Prantsusmaa – 27. november 1895 Mary-le-Roi, Prantsusmaa) oli prantsuse romaanikirjanik ja luuletaja.
Ta sündis kirjanik Alexandre Dumas vanema ja õmbleja Marie-Catherine Labay abieluvälise pojana.
Aastast 1875 oli Prantsuse Akadeemia liige.
Tema tuntuim teos on 1848. aastal ilmunud romaan "Kameeliadaam", kus ta räägib ühe Pariisi kurtisaani lühikesest elust ja tema austajatest. 1852. aastal mängiti Pariisis Théâtre du Vaudeville'is esimest korda ette romaani põhjal tehtud näidend, millel oli suur edu. 1911. aastal tehti selle romaani põhjal film, milles pearolli mängis Sarah Bernhardt. 1937. aastal tehti romaani põhjal teine filmiversioon, milles pearolli mängis Greta Garbo.
Ka Giuseppe Verdi ooper "Traviata" on loodud romaani ainetel.
Maailma rahvaarv

Rahvastiku kasv

Rahvaarv suurenes märgatavalt, kui aastal 1700 sai hoo sisse tööstusrevolutsioon. Viimase 50 aasta jooksul on rahvastiku suurenemises näha märgatavat kasvu tänu meditsiini arengule ja oluliselt suurenenud põllumajanduslikule tootlikkusele, eriti 1960. aastate alguses Rohelise Revolutsiooni ajal. 2007. aastal prognoosis ÜRO rahvastikuosakond, et maailma rahvaarv ületab 10 miljardit tõenäoliselt aastal 2055. Tulevikus eeldatakse, et rahvaarv jõuab kord oma kasvu tippu ning seejärel hakkab langema – majanduslikel põhjustel, tervislike probleemide pärast, kui ka maa kurnatuse ja keskkonnaalaste ohtude tõttu. Ühe aruande kohaselt on väga tõenäoline, et maailma elanike arv lõpetab kasvamise enne 21. sajandi lõppu. Lisaks on olemas tõenäosus, et rahvaarv väheneb enne 2100. aastat. Rahvaarv on viimase 10–20 aasta jooksul juba vähenenud nii Ida-Euroopas, Balti riikides kui SRÜ riikides.
Viimaste aastate jooksul on arengumaade populatsioonimustris märgata sündimuse järkjärgulist vähenemist ning ka surmade arvus on toimunud märgatav langus. Sellist muutust kõrgest sündimuse ja suremuse tasemetest nende madalate näitajateni nimetatakse demograafiliseks üleminekuks.

Rahvaarvu kontroll

Inimpopulatsiooni kontrollitakse selle tehisliku muutmisega. Ajalooliselt on inimpopulatsiooni ohjes hoitud rahvastiku sünni limiteerimisega. Enamasti määravad valitsused, mitu järglast võib iga perekond saada. Vastav arv reguleeritakse järgmistele teguritele tuginedes: vaesuse tase, keskkonna probleemide tõsisus, religioossed põhjused ja ülerahvastatus. 
Ülemaailmne populatsioonikontrolli liikumine oli aktiivne 1960.–1970. aastatel, juhtides paljusid pereplaneerimise ja seksuaalse tervise programme. 1980ndatel kasvas pinge rahvastiku kontrolli pooldajate ja naisõiguslaste vahel. Naisõiguslaste tubli töö tulemusel sai naiste õigus anda järglasi osaks inimõigustest. Inimhulk, kellele ei sobinud kitsendatud reeglid järglaste saamisel, kasvas 1990ndate alguses kõvasti ning selle tõttu muudeti märgatavalt rahvastiku kontrollimise meetmeid.
Eesti Majandusjuhtide Instituut

Eesti Majandusjuhtide Instituut (lühend: EMI) oli aastatel 1979–1998 Tallinnas töötanud koolitamis-, konsulteerimis- ja uurimisinstituut.  
Aastatel 1979–1992 kandis nime Eesti NSV Rahvamajanduse Juhtivate Töötajate ja Spetsialistide Kvalifikatsiooni Tõstmise Instituut. 
EMI-t on juhtinud Georgi Ozerov, Jaak Leimann ja Jüri Truusa.
Saue Gümnaasium

Saue Gümnaasium on gümnaasium Harju maakonnas Saue vallas.
Sauel hakati haridust andma 19. sajandil, kui seal tegutses külakool. Külakooli koolimaja nimetati Saue koolitoaks.
1921. aastal avati Sauel taas kool. 1974. aastal suleti seal Saue 8-klassiline kool. 1985. aastal avati Saue Keskkool, mis aastal 1998 nimetati Saue Gümnaasiumiks.
Johann Laaland

Johann Laaland (26. juuni/7. juuli 1792 Kuuste küla, Kambja kihelkond – 3. aprill/15. aprill 1854 Tartu) oli eesti kooliõpetaja.
Johann Laaland sündis pärisorjana aastal 1792 Lalli talus, Kuuste külas, Kambja kihelkonnas, kooliõpetaja perekonnas. Algõpetuse sai ta isa käest, kuid arvatakse, et teda toetas haridusteel ka Kambja koguduse õpetaja Heinrich Andreas Erxleben. Aastatel 1806–1807 õppis ta Tartu linna algkooli, aastatel 1807–1810 Tartu kreiskoolis. Aastal 1810 jõulute pääses ta õppima Tartu Kubermangugümnaasiumi. Ta õppis aastatel 1811–1815 Tartu Kubermangugümnaasiumis, kuid aastal 1811 tahtis Vana-Kuuste mõisnik Reinhold Wilhelm von Liphardt teda kui oma pärisorja nekrutiks anda. Politsei tõi ta Vana-Kuustesse. Hädast pääsemiseks esitas Laaland kaebuse Tartu kreisifikaalile... Kuid tema koolivennad panid raha kokku ja ostsid ta 500 rubla eest vabaks.
Aastal 1815 astus ta Tartu Ülikooli usuteaduskonda, kuid kahjuks oli ta sunnitud õpingud aastal 1818 pooleli jätma. Ta tuli vanematekoju tervist parandama ning avas 15. jaanuaril 1819 Isi palvemajas saksakeelse erakooli, mis sai tuntuks heade laulutundide poolest. Siin laulatati 14. jaanuaril 1820 Johann Laaland ja Charlotte Dorothea Pross (Vastse-Kuuste kõrtsmiku tütar), siin sündis poeg Cornelius. Aastal 1826 viis ta oma kooli Tartusse, lootusega jätkata õpinguid Tartu Ülikoolis. Seda ta ka aastal 1827 tegi. Kuid nelja lapse isana käis töö kõrvalt õppimine üle jõu. Aastal 1828 sai tema koolist Tartu linna I elementaarkool, mida ta surmani juhatas.
Tema õpilaste hulka kuulusid Tartu Peetri koguduse õpetaja Wilhelm Gottfried Eisenschmidt, Vändra kurttummade kooli õpetaja Johannes Eglon (1839–1922), samuti köster Ludwig Treffner (1809–1892, Hugo Treffneri isa).

Isiklikku

Tema poeg Cornelius Laaland oli eesti kirikuõpetaja ja piiskop Venemaal.
Tema onupoeg Georg Beck oli eesti kirjamees, koorijuht ja vennastekoguduse tegelane.
Vibrio vulnificus

Vibrio vulnificus on gramnegatiivne liikumisvõimeline kõverdatud pulgakujuline (bacillus) bakter, Vibrio perekonna patogeensete bakterite liik. V. vulnificus vohab merekeskkondades: suudmealadel, rannikualadel või riimveekogudes.
V. vulnificus on seotud koolera haiguspõhjustajaga Vibrio cholerae'ga. Bakternakkus põhjustab tselluliitise kiiret laienemist või sepsist. Esmalt jõuti jälile, et tegu on haiguse allikaga alles 1976. aastal. Bakterit kannavad edasi tihti mereannid.
Arvtelg

Arvsirge konstrueerimine

Arvsirge saamiseks valime kõigepealt algpunkti , mis on arvu 0 kujutis, ning suuna (positiivse suuna), mis vastab arvude kasvamise suunale. Tavaliselt  joonestatakse arvsirge horisontaalsena ning suurematele arvudele seatakse vastavusse parempoolsemad punktid. Kui sirge on kujutatud vertikaalsena, siis on suuremate arvude kujutised tavaliselt kõrgemal. Joonisel saab kujutada ainult osa sirgest; tavaliselt joonistatakse sirge katkestuskohale, mille suunas arvud kasvavad, noolepea, mis on suunatud arvude kasvamise suunas.
Mis tahes punktile arvsirgel vastab parajasti üks reaalarv ning ümberpöördult: igale reaalarvule  vastab parajasti üks punkt  arvteljel, nii et vektor  on suunatud positiivses suunas, kui , vastassuunas, kui , ja see punkt on , kui ; ning vektori pikkus on absoluutväärtus . Selle, et igale reaalarvule vastab mingi punkt arvsirgel, tagab pidevuse aksioom tänapäeva geomeetria aksiomaatikas.
Et saada tavaline arvsirge ehk lineaarne arvsirge, kanname sirgele valitud võrdsetel kaugustel negatiivsed vasakule. Sellega on valitud arvsirge skaala (ühiklõik). Joonisel markeeritakse tavaliselt ainult täisarvudele vastavad punktid. Täisarvude vahelised vahemikud täidame ülejäänud reaalarvudega.
Arvsirge näitlikustab ühemõõtmelist eukleidilist ruumi. Arvude järjestusele vastab punktide loomulik järjestus sirgel.

Arvsirge joonise rakendused

Arvsirget kasutatakse sageli kõigi reaalarvude hulga  kujutamiseks ja funktsioonide graafikute joonestamiseks. Arvsirge lõikudena kujutatakse intervalle. Arvsirget kasutatakse ka liitmise ja lahutamise õpetamisel, eriti tehete puhul negatiivsete arvudega. Samuti kasutatakse arvsirget võrratussüsteemide lahendamisel ning tehete puhul reaalarvude hulga alamhulkadega.

Ajalugu

Arvsirge kasutuselevõtjaks peetakse inglise matemaatikut John Wallist.

Arvsirge laiendused

Kui lisada sirgele otspunktid +∞ ja -∞, saame laiendatud arvsirge.
Kui lisame arvsirgele tasandil ristuva sirge, saame konstrueerida komplekstasandi, mille puhul tasandiga seatakse üksühesesse vastavusse kompleksarvude hulk. Arvsirge on sellisel juhul komplekstasandi reaaltelg.

Arvsirge modifikatsioonid

Eksponentsiaalse arvsirge ehk logaritmilise skaalaga arvsirge puhul vastavad etteantud kaugusele punktide vahel ühesugused proportsioonid arvude vahel. Eksponentsiaalsel arvsirgel on kujutatud ainult positiivsed reaalarvud.
Saab konstrueerida ka teistsuguseid arvsirgeid.
Arvkiirel on kujutatud ainult mittenegatiivsed arvud.
Kodanlik õhukaitse

Kodanlik õhukaitse (KÕ, ka passiivne õhukaitse) on tsiviilelanikkonna kaitse õhurünnakute vastu sõja korral. Eestis asutati kodanlik õhukaitse 1936. aastal. 1940. aastal, pärast Nõukogude Liidu okupatsiooni, asendati kodanlik õhukaitse kohaliku õhukaitsega, mis 1961. aastal nimetati ümber tsiviilkaitseks.  
Eesti Vabariik oma geograafilise asendi ja territooriumi väikese sügavuse tõttu võib sõja korral ootamatult sattuda vaenlase õhukallaletungide ohtu. Õhurünnakute kahjude vältimiseks ja kõrvaldamiseks ei jätku üksi sõjaväe- ja politseijõududest, vaid siin on tarvilik kogu elanikkonna kaasabi, et ühiseil pingutusil tõkestada kahjude levikut. Seepärast on tarvis varakult organiseerida ja ette valmistada kodanikke õhukaitse-tegevusele ja teostada korraldustöid, milleta kodanlik õhukaitse pole mõeldav. (Kodanliku Õhukaitse (KÕ) üldkava § 1, RT 1938, 54, 508.)
Kodanliku õhukaitse ülesanded olid:

1) valmistada ette kodanikke enesekaitseks õhuohu vastu;

2) hoida alal korda õhukallaletungide korral;

3) organiseerida õhualarmi, moondamist, gaasiluuret, gaasikaitset ja aerobakterioloogilist kaitset;

4) korraldada sanitaarala ning esma- ja arstiabi andmist õhurünnakutest kannatanud kodanikkudele;

5) korraldada õhurünnakute tagajärjel tekkinud kahjutulede kustutamist, gaasistatud kohtade degaseerimist, rikutud veevärgi, valgustus- ja sidevõrgu kordaseadmist, liiklemisummistuste ja teiste üldiste kahjude kõrvaldamist;

6) valmistada ette ja korraldada kodanikkude evakuatsiooni paigus, kus see õhuohu tõttu tarvilik.
Eesti territoorium jagunes KÕ ringkondadeks, mis vastasid samanimeliste prefektuuride piirkondadele; ringkonna juhiks oli prefekt. Valga ringkond koosnes ainult Valgamaast ja seda juhtis Valga politseijaoskonna komissar. KÕ ringkonnad jagunesid jaoskondadeks, mida juhtis kohaliku politseijaoskonna komissar. Jaoskonnad jagunesid rajoonideks.
KÕ teenistus jagunes kohustuslikuks ja vabatahtlikuks. Kodanliku õhukaitse kohustus kestis 15.–60. eluaastani. Siseministeeriumi Politseitalituse kodanliku õhukaitse ja tuletõrje juhataja oli Rudolf Vaharo. Vabatahtlik KÕ toimus Vabatahtliku Kodanliku Õhukaitse Liidu (VKÕL) kaudu, mis asutati 28. veebruaril 1938. Liidu esimees oli Artur Keller.
Kodanliku õhukaitse ajakiri oli Õhu- ja Gaasikaitse.
Bolivari maakond

Ajalugu

Maakond moodustati 1836. aastal.
Eesti teenetemärgid

Teenetemärk on autasu, mida antakse teenete eest.
Eesti Vabariigis jagunevad teenetemärgid riiklikeks teenetemärkideks ja ametkondlikeks teenetemärkideks.
Aleksandr Latin

Aleksandr Latin (sündinud 25. oktoobril 1986 Narvas) on eesti triatleet.
Lõpetas 2005 Narva Pähklimäe gümnaasiumi ja 2009 keskkonnatehnoloogia erialal Tallinna Ülikooli.
Olnud 2013–16 Grind Sport OÜ juhatuse liige.
Aamse looduskaitseala

Aamse looduskaitseala on kavandatav looduskaitseala Läänemaal Haapsalu linnas Tammiku, Aamse ja Laheva külas ning Lääne-Nigula vallas Kadarpiku, Kirimäe ja Nihka külas. Kaitseala pindala on 422,9 ha. Kaitseala geograafilised koordinaadid on 58° 56′ 15″ N, 23° 42′ 5″ E. Kaitse alla võtmise menetlus on algatatud 3. märtsil aastal 2010. 
Aamse looduskaitseala keskkonnaregistri kood on PLO1000685.
Aamse kavandatavas kaitsealas paiknevad mitmed puisniidu alad, Alba karstijärv, Kangru loigu nimeline karstijärvik ja Kaarupipealne soo.
Ameerika Ühendriikide inkorporeerimata ala

Ameerika Ühendriikide inkorporeerimata ala on USA jurisdiktsiooni all olev ala, millel USA Kongressi otsuse kohaselt kehtivad ainult valitud sätted USA konstitutsioonist. Seega ei ole inkorporeerimata ala USA territooriumi lahutamatu osa, vaid üksnes valdus.
Inkorporeerimata alal on põhimõtteliselt võimalik USA jurisdiktsiooni alt väljuda.
Erinevus inkorporeerimata ja inkorporeeritud alade vahel tekkis alles 20. sajandil, kui USA omandas Hispaania-Ameerika sõja tulemusena muuhulgas Filipiinid, Guami ja Puerto Rico. Varem oli USA uusi alasid omandanud üksnes anneksiooni teel, kusjuures kõik need olid de facto inkorporeeritud alad.  
Erinevust inkorporeeritud ja inkorporeerimata alade vahel selgitas 1937 USA Ülemkohtu kohtuasi Puerto Rico rahvas Shell Oil Co. vastu, milles kohus otsustas, et  Sherman Antitrust Act, mis mainis üksnes "alasid", kehtib ka Puerto Ricos, kuigi see pole USA inkorporeeritud ala.
Inkorporeerimata ala võib olla organiseeritud ala, nagu näiteks Puerto Rico.
Mauri Ryömä

Mauri Ryömä (30. oktoober 1911 Helsingi – 28. november 1958 Helsingi) oli Soome vasakpoolne poliitik ja arst.
Mauri Ryöma õppis Helsingi Ülikoolis arstiteadust. Juba üliõpilasena osales ta sotsialistlikus üliõpilasliikumises. Alates 1932. aastast töötas ta arstina Rauha psühhiaatriahaiglas ja alates 1939. aastast Nickby haiglas. 1936. aastal valiti ta Soome Sotsiaaldemokraatlik Partei nimekirjas Eduskunna liikmeks, kuid 1937. aasta veebruaris kutsuti ta sundajateenistusse. Ryöma kuulus partei vasakusse tiiba. 1940. aasta kevadel asutas ta Soome-Nõukogude Liidu Rahu ja Sõpruse Ühingu. Jätkusõja ajal oli ta vahistatud.
1944. aasta lõpus astus ta Soome Kommunistlikku Parteisse. 1945. aastal valiti ta Eduskunda Soome Rahva Demokraatliku Liidu nimekirjas.
Mauri Ryöma hukkus liiklusõnnetuses. Ta on maetud Helsingi Hietaniemi kalmistule.

Isiklikku

Mauri Ryömä oli alates 1933. aastast abielus kirjaniku, luuletaja ja tõlkija Elvi Sinervoga (1912–1986).  Nende tütar Liisa Ryömä (1947–2017) ja poeg Ilkka Ryömä (1937–1978) olid tõlkijad.
Sõjakommunism

Sõjakommunism oli Nõukogude riigi majanduspoliitika kodusõja ajal 1918–1921. Kõigi töötasu peaaegu võrdustati, välja arvatud juhtivatel töötajatel. Talupojad pidid kogu vilja, mida nad valitsuse arvates ei vajanud, ära andma. Pärast kodusõja lõppu asendati sõjakommunism uue majanduspoliitika NEP'ga.
Kagu-Euroopa

Kagu-Euroopa on mitteametlik regioon Euroopa kaguosas, mille koosseisu kuuluvad need Ida- ja Lõuna-Euroopa riigid, mis asuvad Balkani poolsaarel, või nendest põhja pool (Rumeenia ja Ungari), sealhulgas Kreeta saarel ja Küprose saarel.
2012. aasta Venemaa presidendivalimised

2012. aasta Venemaa presidendivalimised olid Venemaa presidendivalimised, mis toimusid 4. märtsil 2012. Esimeses voorus osutus valituks Vladimir Putin, kellest sai 7. mail 2012 Venemaa president järgmiseks kuueks aastaks.
24. septembril 2011 tegi Dmitri Medvedev võimupartei Ühtse Venemaa kongressil peaminister Vladimir Putinile ettepaneku kandideerida 2012. aasta presidendivalimistel. Putin võttis tehtud ettepaneku vastu ja nõustus kandideerima presidendiks.
Keskvalimiskomisjon registreeris viis kandidaati: Vladimir Putini, Gennadi Zjuganovi, Vladimir Žirinovski, Sergei Mironovi ja Mihhail Prohhorovi.
Opositsioonierakondade kandidaatidest teatasid oma kandideerimiskavatsusest ka Grigori Javlinski (Jabloko juht), Eduard Limonov (liikumine Teine Venemaa) ja Mihhail Kasjanov, endine peaminister. Grigori Javlinskit keskvalimiskomisjon ei registreerinud, sest leidis, et Javlinski toetuseks kogutud üle 2 miljoni toetusallkirja hulgas oli üle 25 protsendi võltsinguid.
Pluss

Pluss ehk plussmärk (+) on märk, mida kasutatakse eeskätt matemaatilise märgina liitmise tähistamiseks.

Ajalugu

Veel 15. sajandil märgiti liitmistehet ladina sõnaga plus 'rohkem'. Trükis kasutati plussi liitmismärgina esimest korda Johannes Widmanni raamatus "Mercantile Arithmetic" ehk "Behende und hüpsche Rechenung auff allen Kauffmanschafft", mis ilmus 1489 Leipzigis.
Picea martinezii

Kirjeldus

Puu kasvab tavaliselt 25–30, harva kuni 40 m kõrguseks. Tüve läbimõõt küündib soodsates oludes kuni ühe meetrini. Tüve koor on õhuke ja plaatjalt lõhenenud. Võra on laikoonusjas. Pungad on jämedad, helepruunid. Võrsed on püstised, helepruunid kuni oranžikaspruunid. Okkad on äärmiselt teravad, läikivad, rohelised, 1,6–2,7 cm pikkused, lamedad. Käbid on 8,5–16 cm pikkused, silinderjad, noorelt rohelised, valmivad 6–8 kuud peale tolmlemist, valminult oranžikaspruunid, tipp ümarjas. Seemned on mustad, kest 4–5 mm pikkune, helepruuni tiivakesega (16–23 mm).

Levikuala ja ökoloogia

Picea martinezii hajutatud populatsioonid asuvad Mehhikos, Ida-Sierra Madre mägedes 2150–2600 m kõrgusel üle merepinna. Põhja- ja lõunapoolsemaid populatsioone lahutab umbes 150 km. Piirkonnas valitseb mõõduka niiskusega lähistroopiline kliima, sademeid esineb aastas keskmiselt 600–1000 mm. Kuna talved on seal küllalt pehmed, siis talub Picea martinezii talviseid külmakraade kuni –7...–12 °C.
Picea martinezii kasvab peamiselt segametsades. Põhjapoolsema populatsiooni isendid esinevad koos järgmiste puuliikidega: õis-kontpuu (Cornus florida), Quercus greggii, Abies durangensis var. coahuilensis, ümaraviljaline hikkoripuu (Carya ovata) ja Taxus globosa. Lõunapoolsemate populatsioonide puud kasvavad koos järgmiste puuliikidega: Pinus pseudostrobus, harilik ebatsuuga (Pseudotsuga menziesi), mehhiko nulg (Abies vejarii) ja Juglans major.
Hinnanguliselt kasvab kõigis Picea martinezii populatsioonides kokku alla 800 puu. Peamisteks ohtudeks allesjäänud puudele on metsapõlengud ja inbriiddepressioon. Kuna ligi pooled populatsioonid asuvad eramaadel, siis lisandub neile ka metsade maharaiumise oht.
Etnobioloogia

Etnobioloogia on teadusharu, mis uurib  inimese suhteid ja seoseid taimede, loomade ning ökosüsteemiga.
Etnobioloogia üks eesmärk on uurida traditsioonilisi teadmisi looduskultuurist. Arvatakse, et see aitab tagada loodusressursside jätkusuutliku kasutamise ja inimeste heaolu säilitamise. Samuti uuritakse pärandkultuuri teadmisi, näiteks taimedega inimeste ja loomade ravimine, looduslike liikide söögiks kasutamine, loodusmärkide järgi ilma ennustamine, küttimine-kalastamine jms.
Etnobioloogia uurimismeetodid on mitmest valdkonnast, näiteks antropoloogiast, bioloogiast (botaanikast), ökoloogiast, farmakoloogiast, ökosemiootikast, lingvistikast, etnoloogiast.
Tuntumaid Eesti etnobiolooge on: filoloog Mart Mäger, kelle uurimisteemaks oli linnu ja kalanimed ning lindude rahvalik tähendus; etnoloog Gustav Ränk, kes uuris rahvalikku kalandust; filoloog Mari Kendla on avaldanud uurimusi kalanimedest; folklorist Mall Hiiemäe, kelle uurimisvaldkond on laiahaardeline alustades metsloomade ja lindudega ja lõpetades putukate tähendustest ning uskumustest.
Lil Pump

Varajane elu

Gazzy Garcia on sündinud 17. augustil 2000 USA Florida osariigis Miamis. Tema isa on pärit Kuubast ja ema Mehhikost.
Kui Garcia oli 13-aastane, tutvustas nõbu talle Omar Pineirot, artistinimega Smokepurpp; lõpuks said neist kaastöölised. Garcia visati mitmest koolist välja. Seejärel pandi ta erivajadustega laste kooli, kuid visati kümnendas klassis ka sealt välja kakluste tõttu.

2016. Karjääri algus

Garcia räpikarjäär algas siis, kui Smokepurpp tootis pala ning palus Garcial seda vaba stiiliga täiustada. Ühtselt toodetud pala oli iseseisvalt välja antud aastal 2016 muusika voogesituse veebilehel SoundCloud, tema debüütsinglina "Lil Pump". Kiiresti järgnesid singlid: "Elementary", "Ignorant", "Gang Shit", ja "DrumStick", igaühel on üle kolme miljoni kuulamise.Garcia lugude edu SoundCloudis teenisid talle tunnustuse Lõuna-Florida underground rap stseenis, stiil, mida tuntakse "SoundCloud rap" nime all. Garciaoli kaaspeaesinejaks Nr Jumper tuuril 2016. aastal, esines ka Rolling Loud Festivalil.

2017 – praeguseni. Kasvav populaarsus ja "Lil Pump"

Garcia alustas 2017. aastat andes välja singlid "D Rose" ja "Boss", mis olid suured hitid SoundCloudis, kogudes kokku 70 miljonit kuulamist. "D Rose" populaarsus viis muusikavideoni, mis oli toodetud Chicagol põhinev direktor Cole Bennett, tuntud ka kui Lüüriline Limonaad. Muusikavideo ilmus YouTube'i 30. jaanuaril 2017, ja on saanud 106 miljonit vaatamist 2017. aasta detsembri seisuga. 9. juunil 2017, Garcia allkirjastas lepingu Tha Lights Globali ja Warner Bros Recordsiga, vaid kaks kuud enne oma seitsmeteistkümnendat sünnipäeva. Siiski jaanuaris 2018 tunnistati Garcia leping Warner Bros Recordsiga kehtetuks, kuna ta oli allakirjutamise ajal alaealine.
2017. aasta juulis teatas Garcia, et tema debüütalbumi kallal töötatakse ja see tuleb välja augustis. Ehkki album ei ilmunud ka augustis, andis ta välja laulu "Gucci Gang", millest sai tema esimene laul, mis jõudis edetabelisse Billboard Hot 100 ja lausa kolmandale kohale 8. novembril 2017.
6. oktoobril 2017 andis ta välja oma debüütalbumi "Lil Pump" koostöös Smokepurppi, Gucci Mane'i, Lil Yachty, Chief Keefi, Rick Rossi ja 2 Chainziga. Garcia andis jaanuari 2018 välja "I Shyne", mille produtsendiks oli Carnage. Garciast hakkasid huvituma räpparid nagu Gucci Mane ja DJ Khaled.